b"\n_START_ARTICLE_\nMalaga (vynas)\n_START_PARAGRAPH_\nMalaga\xc2\xa0(isp. M\xc3\xa1laga)\xc2\xa0\xe2\x80\x93 spirituotas ispani\xc5\xa1kas vynas. Kil\xc4\x99s i\xc5\xa1 Ispanijos miesto Malagos._NEWLINE_Saldus ir sausas desertinis vynas. Skonis aksominis, priklauso nuo panaudoto vynuogi\xc5\xb3 mi\xc5\xa1inio. Jis gali b\xc5\xabti tamsios gintaro spalvos baltasis arba raudonai auksinis.\n_START_SECTION_\nIstorija\n_START_PARAGRAPH_\nVyndaryst\xc4\x97s Malagoje ir gretimuose kalnuose istorija viena seniausi\xc5\xb3 Europoje. Malaga atsirado kaip tamsiai rudas razininis vynas, sukurtas graik\xc5\xb3 ma\xc5\xbedaug 600 m. pr. m. e. Tuomet jis vadinosi Xarabal Malaguii 'Malagos sirupas' ir buvo labai saldus. Jis buvo sukurtas Andal\xc5\xabzijoje, tame pa\xc4\x8diame regione, kuriame apie 1100\xc2\xa0m. buvo sukurtas ir cheresas._NEWLINE_44 m. Columela ra\xc5\xa1\xc4\x97 apie puikius vynus, kuriuos daro Malagos provincijoje. Malagos vyn\xc5\xb3 populiarumas augo. Apie 1500\xc2\xa0m. imta galvoti, kaip patobulinti vyn\xc4\x85, kad j\xc4\xaf b\xc5\xabt\xc5\xb3 galima toli perve\xc5\xbeti j\xc5\xabra. Kad vynas b\xc5\xabt\xc5\xb3 patvaresnis, \xc4\xaf j\xc4\xaf \xc4\x97m\xc4\x97 pilti brend\xc4\xaf. Taip Malagos vynai pasidar\xc4\x97 spirituotais.\n_START_SECTION_\nGamyba\n_START_PARAGRAPH_\nGamybai naudojamos Pedro Xim\xc3\xa9nez ir Moscatel vynuog\xc4\x97s. Pedro Xim\xc3\xa9nez vynuog\xc4\x97s da\xc5\xbenai pad\xc5\xbeiovinamos saul\xc4\x97je, kad padid\xc4\x97t\xc5\xb3 j\xc5\xb3 cukringumas._NEWLINE_Malagos gaminimo centras yra Sierra de Almijara, nors j\xc4\x85 gamina ir kitose vietov\xc4\x97se\xc2\xa0\xe2\x80\x93 Antequera, Archidona, San Pedro Alcantara, Velez Malaga ir Competa. Tik malaga, i\xc5\xa1laikyta statin\xc4\x97se Malagos mieste, gali b\xc5\xabti vadinama tikr\xc4\x85ja malaga._NEWLINE_XX a. malagos, kaip ir daugelio kit\xc5\xb3 desertini\xc5\xb3 vyn\xc5\xb3, paklausa labai krito, tod\xc4\x97l buvo bijoma, kad malaga kaip vynas gali i\xc5\xa1nykti. Ta\xc4\x8diau paskutiniaisiais metais susidom\xc4\x97jimas sald\xc5\xbeiais vynais ima did\xc4\x97ti, ir malagos rinka \xc4\x97m\xc4\x97 pl\xc4\x97stis. Dabar Ispanija pagamina 5,8 milijonus galon\xc5\xb3 malagos. Prakti\xc5\xa1kai visas Malagos regionas gamina \xc5\xa1iuos vynus.\n_START_SECTION_\nVartojimas\n_START_PARAGRAPH_\nMalagos vynas geriausias, kai geriamas 20\xc2\xa0\xc2\xb0C temperat\xc5\xabros. Jud\xc4\x97jai j\xc4\xaf vartoja kaip ko\xc5\xa1erin\xc4\xaf vyn\xc4\x85, skirt\xc4\x85 savo apeigoms."